Zápisnica
zo zasadnutia dňa 23. marca 2016

Prítomní:
Ing. Peter Hrapko, predseda komisie 
Mgr. Martin Pener, člen komisie
Ing. Anna Reinerová, člen komisie
PhDr. Helena Vrábliková, člen komisie

Neprítomní:
Ing. arch. Lucia Štasselová, člen komisie
Mgr. Igor Adamec, člen komisie 
Mgr. Eva Franková, člen komisie

Hostia:
- prezenčná listina

Predseda komisie privítal prítomných hostí a členov komisie a zároveň navrhol zmenu v bodoch rokovania.

Program
1. Otvorenie a prebratie podnetov od občanov
2. Návrh na schválenie dôvodu hodného osobitného zreteľa, týkajúceho sa nájmu nehnuteľného majetku v správe Ružinovského domova seniorov PRIMA n.o. – Domov sociálnych služieb, Banšelova č. 4, Bratislava
3. Návrh na schválenie dôvodu hodného osobitného zreteľa, týkajúceho sa nájmu nehnuteľného majetku v správe Ružinovského domova seniorov – Organizácie muskulárnych dystrofikov, Banšelova č. 4 Bratislava
4. Návrh Všeobecne záväzného nariadenia mestskej časti (VZN) Bratislava – Ružinov o úhradách za poskytovanie sociálnych služieb
5. Rôzne

Upravený program
- ako bod č.2
Návrh Všeobecne záväzného nariadenia mestskej časti (VZN) Bratislava – Ružinov o úhradách za poskytovanie sociálnych služieb
- ako bod č.3
Návrh na schválenie dôvodu hodného osobitného zreteľa, týkajúceho sa nájmu nehnuteľného majetku v správe Ružinovského domova seniorov PRIMA n.o. – Domov sociálnych služieb, Banšelova č. 4, Bratislava
- ako bod č. 4
Návrh na schválenie dôvodu hodného osobitného zreteľa, týkajúceho sa nájmu nehnuteľného majetku v správe Ružinovského domova seniorov – Organizácie muskulárnych dystrofikov, Banšelova č. 4 Bratislava

K bodu č. 1
Prebratie podnetov od občanov

Predseda komisie informoval prítomných členov komisie a vedúcu odboru sociálnych vecí Mgr. Valkovú o podnetoch občanov mestskej časti ohľadom výletov, ktoré organizuje mestská časť. Ide o výšku príspevku, ktorý poskytuje mestská časť. Mgr. Valková informovala členov komisie, že v súčasnosti v zmysle platného VZN č. 36/2014 o poskytovaní nenávratných finančných príspevkov obyvateľom mestskej časti Bratislava – Ružinov v čase hmotnej núdze, náhlej núdze, na zabezpečenie spoločného stravovania dôchodcov a iných nenávratných finančných príspevkov je to tak, že obyvateľ mestskej časti s výškou starobného alebo predčasného starobného dôchodku, ktorého výška nepresahuje sumu 527,10€ uhrádza čiastku 5€. Výška príspevku na zájazdy pre dôchodcov pre príslušný rozpočtový rok je 
určená rozhodnutím starostu mestskej časti v súlade so schváleným rozpočtom mestskej časti a príslušnou rozpočtovou položkou. Obyvateľ mestskej časti, ktorý má príjem vyšší je oprávnený sa zúčastniť zájazdu ako samoplatca. 
Pri podaní prihlášky na zájazd preukážu priznanie výšky dôchodku a čestne prehlásia, že sú poberateľmi starobného / predčasného starobného dôchodku maximálne do výšky 527,10€. V prípade dôchodku nad 527,10€ budú evidovaný ako samoplatcovia. Podľa Mgr. Valkovej seniori mestskej časti vo veľkej miere tieto výlety nevyužívajú. Predseda komisie Ing. Hrapko navrhol aby mestská časť vytvorila databázu obyvateľov mestskej časti, ktorí sa zúčastňujú zájazdov s výškou ich dôchodku a vo všeobecne záväznom nariadení mestskej časti upravili, že sú v prípade zmeny povinní mestskú časť informovať o tejto skutočnosti. Predseda komisie navrhol, aby sa obyvatelia mestskej časti rozdelili podľa výšky dôchodku do pásiem tak, ako je to pri poskytovaní príspevku na stravu. Vedúcu odboru sociálnych vecí Mgr. Valkovú požiadal o návrh týchto pásiem, ktoré predloží na najbližšom zasadnutí komisie a to 13.4.2016. 

Uznesenie: Komisia sociálnych služieb žiada prednostu miestneho úradu o začatie procesu zmeny VZN o poskytovaní nenávratných finančných príspevkov obyvateľom mestskej časti Bratislava – Ružinov v čase hmotnej núdze, náhlej núdze, na zabezpečenie spoločného stravovania dôchodcov a iných nenávratných finančných príspevkov s cieľom vytvorenia pásiem príjmu pre oprávnené osoby, ktoré sa zúčastnia zájazdov. 

Hlasovanie: 4 prítomní, 4 za, 0 proti, 0 sa zdržalo

K bodu č. 2
Návrh Všeobecne záväzného nariadenia mestskej časti (VZN) Bratislava – Ružinov o úhradách za poskytovanie sociálnych služieb

Komisia berie predložený materiál na vedomie a odporúča návrh Všeobecne záväzného nariadenia mestskej časti (VZN) Bratislava – Ružinov o úhradách za poskytovanie sociálnych služieb schváliť.

Hlasovanie: 4 prítomní, 4 za, 0 proti, 0 sa zdržalo

Členka komisie Ing. Reinerová požiadala vedúcu odboru sociálnych vecí, aby ju informovala o aktivitách ktoré mestská časť organizuje.

K bodu č. 3
Návrh na schválenie dôvodu hodného osobitného zreteľa, týkajúceho sa nájmu nehnuteľného majetku v správe Ružinovského domova seniorov PRIMA n.o. – Domov sociálnych služieb, Banšelova č. 4, Bratislava

Materiál predložila Mgr. Ľubica Karelová, riaditeľka Ružinovského domova seniorov, Sklenárova 14, Bratislava. Prítomných členov komisie informovala o tom, že PRIMA je nezisková organizácia, ktorá pôsobí v Ružinove od roku 1997 a venuje sa ľuďom s mentálnym znevýhodnením. Ružinovský domov seniorov má vo svojej správe objekt bývalých detských jaslí na Banšelovej ulici č. 4 v Bratislave. Zmluva o nájme nehnuteľného majetku bola uzatvorená na dobu 20 rokov – končí 31.7.2016. Záväzky vyplývajúce z doterajšej zmluvy o nájme si nezisková organizácia PRIMA plní dôsledne a načas. Ružinovský domov seniorov navrhuje predĺženie predmetnej nájomnej zmluvy na dobu 10 rokov a to do 31.7.2026. Zároveň navrhujú ponechanie nájmu vo výške 8,29€/m2/rok (210 m2 – 1.742,68€ ročne). Mgr. Karelová informovala prítomných členov komisie, že Miestna rada a aj Komisia finančná, podnikateľských činností a informatizácie odporučili MZ návrh schváliť s pripomienkou dĺžku nájmu upraviť do 31.12.2017. 
Riaditeľka neziskovej organizácie PRIMA Mgr. Pribilová prítomných členom komisie priblížila činnosť a fungovanie organizácie - organizácia prevádzkuje chránenú dielňu, poskytuje sociálne služby v Domove sociálnych služieb a združuje hercov a nehercov v divadelnom zoskupení Stopy snov. Radi by aj naďalej prevádzkovali Domov sociálnych služieb a chránenú dielňu v priestoroch na Banšelovej ulici. Chránená dielňa zamestnáva 6 ľudí, z toho 4 s ťažkým zdravotným znevýhodnením. Ich pracovné podmienky sú primerané ich zdravotnému stavu. Sociálne služby ktoré poskytujú v súčasnosti 11 klientom vedú k tomu, aby ľudia so znevýhodnením žili svoj vlastný dospelý život, boli samostatní v sebaobsluhe a v rozhodovaní, aby príbuzní zvládali svoj život s človekom so špecifickými potrebami v prirodzenom prostredí a nachádzali možnosť vlastnej realizácie. Divadelné zoskupenie Stopy snov 
vzniklo v roku 2010, dnes má v repertoári 5 hier, ktoré sa hrajú v prostredí naozajstného divadla a sú doplnené o profesionálnu dramaturgiu, réžiu a dramatické vyjadrovacie prostriedky. 
Z dramatoterapeutického projektu vzniklo skutočné amatérske divadlo. Mgr. Pribilová prítomným členom komisie vysvetlila, že dĺžka nájmu je pre organizáciu ako aj pre klientov veľmi podstatnou pretože im dáva istotu a možnosť rozvoja. Krátkodobý nájom znamená neistotu pre klientov aj ich rodinných príslušníkov. V oblasti sociálnej inklúzie, individuálneho plánovania a osobného rozvoja ľudí s mentálnym znevýhodnením je dlhodobé plánovanie nevyhnutnosťou. Krátkodobý nájom im neumožňuje uchádzať sa o granty investičnej povahy.
Predseda komisie Ing. Hrapko uistil riaditeľku organizácie Mgr. Pribilovú, že nejde o to aby bola ukončená zmluva, ale mestská časť chce zosúladiť dobu nájmu u všetkých nájomcov, ktorý majú v danom objekte prenajaté priestory. 

Komisia berie predložený materiál na vedomie a odporúča miestnemu zastupiteľstvu schváliť nájom s dobou nájmu do 31.12.2017. Členovia komisie poverujú predsedu KSSl Ing. Hrapka predložiť na najbližšom zasadnutí Miestneho zastupiteľstva návrh uznesenia, ktorým bude Miestnemu úradu mestskej časti uložená povinnosť pripraviť pasportizáciu nájomných zmlúv s rozdelením na verejnoprospešné a komerčné, s vyčíslením výšky nájomného a dĺžky doby nájmu. Na základe pasportizácie nájomných zmlúv politické grémium rozhodne o zjednotení nájomných zmlúv. 

Hlasovanie: 4 prítomní, 4 za, 0 proti, 0 sa zdržalo

K bodu č. 4
Návrh na schválenie dôvodu hodného osobitného zreteľa, týkajúceho sa nájmu nehnuteľného majetku v správe Ružinovského domova seniorov – Organizácie muskulárnych dystrofikov, Banšelova č. 4 Bratislava

Materiál predložila Mgr. Ľubica Karelová, riaditeľka Ružinovského domova seniorov, Sklenárova 14, Bratislava. Prítomných členov komisie informovala o tom, že Organizácii muskulárnych dystrofikov v SR je časť objektu v priestoroch na Banšelovej prenajatá nepretržite od roku 2006. Organizácia využíva priestory za účelom poskytovania sociálneho poradenstva občanom s ťažkým telesným postihnutím a za účelom uskladnenia kompenzačných pomôcok. Kompenzačné pomôcky požičiavajú osobám s postihnutím (mechanické vozíky, elektrické vozíky, chodítka, zdviháky, antidekubitné matrace a pod.) - tieto pomôcky slúžia osobám v prípade ak sa im pomôcka pokazí, na preklenutie obdobia opravy, prípadne v akútnych prípadoch. Zmluva o nájme nehnuteľného majetku bola uzatvorená na dobu 10 rokov – končí 30.6.2016. Ružinovský domov seniorov navrhuje predĺženie predmetnej nájomnej zmluvy na dobu 5 rokov a to do 30.6.2021. Zároveň navrhujú ponechanie nájmu vo výške 1,00€/m2/rok (35 m2 – 35€ ročne). Mgr. Karelová informovala prítomných členov komisie, že Miestna rada a aj Komisia finančná, podnikateľských činností a informatizácie  odporučili MZ návrh schváliť s pripomienkou dĺžku nájmu upraviť do 31.12.2017.

Komisia berie predložený materiál na vedomie a odporúča miestnemu zastupiteľstvu nájom schváliť dobu nájmu do 31.12.2017. Členovia komisie poverujú predsedu KSSl Ing. Hrapka predložiť na najbližšom zasadnutí Miestneho zastupiteľstva návrh uznesenia, ktorým bude Miestnemu úradu mestskej časti uložená povinnosť pripraviť pasportizáciu nájomných zmlúv s rozdelením na verejnoprospešné a komerčné, s vyčíslením výšky nájomného a dĺžky doby nájmu. Na základe pasportizácie nájomných zmlúv politické grémium rozhodne o zjednotení nájomných zmlúv. 

Hlasovanie: 4 prítomní, 4 za, 0 proti, 0 sa zdržalo

K bodu č. 5
Rôzne

Ing. Reinerová navrhla členom komisie, aby sa mestská časť venovala nielen seniorom, ale aj mladým rodinám s deťmi. Hľadala možnosti ako rozšíriť počet miest v ružinovských materských školách – podľa jej názoru deti s odloženou školskou dochádzkou zaberajú miesto dvojnásobne. Na najbližšie zasadnutie komisie požiadala príslušný referát o poskytnutie informácie, koľko rodičov požiadalo o odklad (a koľko z nich navštevovalo v predchádzajúcom roku predškolskú dochádzku).

Najbližšie zasadnutie komisie sa uskutoční 13.4.2016 so začiatkom o 17.00 hod.

Predseda komisie: Peter Hrapko, v.r. 
Zapísala: Monika Repášová,v.r.